钦定古今图书集成/明伦汇编/闺媛典/第354卷 > 《赠美人四首》方干
## 钦定古今图书集成/明伦汇编/闺媛典/第354卷 > 《赠美人四首》方干

直缘多艺用心劳，心路玲珑格调高。舞袖低徊真蛱
蝶，朱唇深浅假樱桃。粉胸半掩疑晴雪，醉眼斜回小
样刀。才会雨云须别去，语惭不及《琵琶》槽。

其二

严冬忽作看花日，盛暑翻为见雪时。坐上弄娇声不
转，尊前掩笑意难知。含歌媚盼如桃叶，妙舞轻盈似
柳枝。年纪未多犹怯在，些些私语怕人疑。

其三

酒蕴天然自性灵，人间有艺总关情。剥葱十指转筹
疾，舞柳细腰随拍轻。常恐胸前春雪释，惟愁座上庆
云生。若教梅尉无仙骨，争得仙娥驻玉京。

其四

昔日仙人今玉人，深冬相见亦如春。倍酬金价微含
笑，才发歌声早动尘。昔岁曾为《萧史伴》，今朝应作宋
家邻。百年别后知谁在，须遣丹青画取真。